<classify> Waziri wa Afya, Maendeleo ya Jamii, Jinsia, Wazee na Watoto, Ummy Mwalimu amekanusha uvumi unaosambaa katika mitandao ya kijamii na vyombo mbalimbali vya habari, juu ya uwepo wa ugonjwa Ebola nchini.Akizungumza na Wanahabari leo Jumamosi Sept 14, 2019 jijini Dar es Salaam, Waziri Ummy amewataka Watanzania kutokuwa na hofu kwani hakuna tukio lolote ambalo limeripotiwa juu ya ugonjwa huo hatari.Amesema kuwa licha ya uwepo wa ugonjwa huo katika nchi zinazopakana na Tanzania, bado ugonjwa huo haujaingia nchini na kuwaondoa hofu wananchi kwa kuwa serikali imeshaanza kuchukua tahadhari katika mikoa iliyo katika hatari ya kuambukizwa ugonjwa huo ikiwa ni pamoja na kununua vifaa tiba na kinga na kuendesha mafunzo kwa wafanyakazi wa afya. Tumeimarisha utaratibu na ufuatiliaji wa ugonjwa huu...kupitia kwa wataalamu wa afya katika wilaya mikoa na maeneo ya mipakani ikiwemo kuimarisha uchunguzi wa wageni wanaoingia katika mipaka yetu, amesema Waziri Ummy na kuongeza:Tumenunua vifaa mbalimbali ikiwemo vipima joto vya mikono...aidha serikali imenunua na kusambaza jumla ya jozi takribani 2,700 za mavazi kinga kwenye mikoa yote iliyo katika hatari ya kukumbwa na ugonjwa wa ebola, ambayo ni Kigoma,Kagera, Mwanza, Rukwa na Katavi.Waziri Ummy amesema kuwa Serikali imetengeneza kitini ambacho kitawasaidia wananchi kuchukua tahadhari za ugonjwa wa ebola pindi wanapohisi kuna mtu ana dalili hizo ikiwemo homa kali, kuumwa na kichwa, kutapika na kuharisha,viungo vya mwili kuumwa, kutokwa na damu katika matundu vya mwili, kuota vipele na kuumwa na kichwa. Aidha amewataka Watanzania kuchukua tahadhari pamoja na kutoa taarifa za mapema kwa mamlaka mbalimbali za serikali na wahudumu wa afya pindi wanapohisi mtu yeyote ana dalili za ugonjwa huo.Tunatoa elimu kwa wananchi wajiepushe kugusa damu, mkojo , jasho, kinyesi, machozi na maji maji yanayotoka mwilini mwa mtu mwenye dalili za ugonjwa huo. Pia tuna namba za simu bure..namba hizi ni 0800110124 au 0800110125, amesisitiza Waziri Ummy.  <topic>: kitaifa 